|hian duh takte u,

 Mizo Writers Association-in kum 1987 a\angin kum thum dana THU LEH HLA KÛTPUI a buatsaih \hinah hian, kût hmasaa kan mi chawimawi, kût kan hman leh hmaa mual min lo liamsan ta sùnna hun kan hmang \hin a. Kum 1990-a kûtah Pu L. Kamlova (1900-1988) kan sûn a. 1993 kûtah Pu F. Rokima (1928-1991) sùnna hun kan hmang tawh bawk a.

 Kumin 1996 kûtah hi chuan, 1993 kûta kan mi chawimawite zinga a phanchang ber berte leh a kum naupang berte zing ami pawh telin mi paruk ngawt mai sùn tur kan nei hi a lungchhiatthlâk kan ti lo thei lo va. Hlim leh lãwm taka Thu leh Hla Kûtpui kan lo hman \hin tawh boruak ang pawh kha min tawntir zo tawh lovang tih pawh a hlauhthawnawm rum rum mai.

 Kan mi sùn turte - an thih hmasak dan indawtin an chanchin tawi tê têin han târlang ila.

1. **Upa C. Saizawna :** Pu C. Saizawna hi kum 1914 April ni 13-ah Lungmawi khuaah a piang a. A pa chu Rokhamtuala a ni. Lungmawi a\angin Hmuntlângah an pêm a, chutah chuan sikul an kal loh avangin a pa nau Dr. Challiana hnenah awmin North Vanlaiphaiah lehkha a zir \an a. Kum 1926-ah Durtlang a\angin Lower Primary a pass a. Kum 1930 khan Hmar biala pahnihna niin M.E. a zo leh ta a. Shillong-ah High Sikul a zawm a. Kum 1932-ah Pawl 8 a pass a, a zir zawm thei ta lo va.

Zoramah a lo haw a, kum hnih hlo a thlo leh tê tê a. Darzo khuaah 1935 a\angin zirtirtuah a \ang ta a. Kum 1938-ah Serkawn M.E. School zirtirtu hna a thawk a, kum 1944 December-ah Kohhran Upa atan thlan a ni a, zirna lam ang thovin Kohhran rawngbawlnaah pawh a \angkai a ni. Patling tehmeuh a nih hnuah private-in matric a exam leh a, a pass leh ta mai a. Kum 1959 December a\angin 1978 June thla thleng Serkawn M.E. School Headmaster a ni.

Mizoram pum huapa zirna lam ngaihtuahtu pâwl hrang hrangah chanvo leh nihna a chelh hnem hle \hin. **Primary Thuvawn** bu buatsaihtu a ni a. Chhim leh Hmar Educational Joint Conference 1950 leh 1959-ah Joint Secretary a ni a. Kum 1963-65 chhûng khan Advisory Text Book Committee-ah Member a ni. U.T. kan lo nih hnu khan Mizoram Text Book Committee-ah 1974-1977 thleng Member a ni leh a. 1976-a MBSE din a lo nih a\ang khan 1979 thleng Board Member a ni leh bawk.

Pu Saizawna kha khawtlâng thiltih leh mipui rawngbawl kawngah pawh pa chhuanawm a ni. Lunglei Boys Scout Association-ah 1944-50 chhung khan Secretary a ni a. Boys Scout-a a thawh \hat avangin 1946 daih tawhah khan ‘*Thanks Badge’* a dawng a. Kum 1950 khan ‘*Long Service Medal’* leh Certificate a dawng leh a. Lunglei District huapa Zirtirtute buatsaih zirtirtu \ha mi pakhat chauh thlan chhuah chawimawina, ‘*Certificate of Honour*’ pawh 1969 khan hlan a ni a. India President hnen a\ang pawhin 1972 khan ‘*National Award for Teachers’* chawimawina a dawng leh hial a ni.

Zoram Chhim biala Baptist Missionary puipate zawng zawngin Sap rama min hawsan leh dâwna an lehkha pawimawi an hnutchhiat apiang deuhthaw kawl \hain Pu C. Saizawna kha, thil chhinchhiah \ha mi a nih avangin miten an pan fo \hin leh pa ràwn manhla tak a ni a. Kum 1987 December ni 3 leh ni 4-a Vanapa Hall-a Thu leh Hla Kûtpui hman a nih khan a hmêl kan lo hmu a. A taksa la chakin Aizawlah te lo la zin zeuh zeuh thei mah se, 1990 leh 1993-a kûtah erawh a hmel a lo lang thei ta lo va. Tichuan, June ni 25, 1993 khan a khawvel hun a lo hmang zo ta a, Serkawn thlanmualah vuiliam a ni ta a ni.

1. **Pu K. Zawla :** Pu K. Zawla kha Buhban lal Lalzika khuaah 1903 khan a piang a. A birthday chu February ni 1 a ti \hin. Khãrzâwl chul rih kuma piang a nih avangin a hmingah Khãrzâwla an sa a. A pa chu Làmchhînga a ni.

Kum 1918-ah Lower Primary pass-in, Aizawl Sikulpuikawna Gov’t Boys M.E. School a\angin 1922-ah Middle a zo leh a. Sir Herbert Lewis, (British Member of Parliament) chhawmdawlna sumin Govt. High School Silchar a\angin kum 1927 khan Matric a pass a. Chuta \ang chuan Govt. Boys M.E. School-ah zirtirtu hna a thawk zui ta nghal a. Indopui II-na hun lai khan Pasal\ha V-Force a zawm a, Army Clerk-ah te a \ang zar zar a. Indo zawh veleh a hna ngai zirtir hnaah a bung zui leh a.

Kum 1962-ah Gov’t Boys M.E. School zirtirtu hna chu a chawlhsan ta a, Republic High School-ah Mizo Subject leh English Grammar zirtirtu-ah rawih zui leh a ni a. Kum 1972 thleng Republic High School-ah zirtirtu a ni a. A dika dikin zirtir hnaah a tui a, zirtirtu \ha tak a ni. Mizo \awng a thiam \ha a, chanchin chhui mi a ni. Mizo culture leh history ngaihven mite tan a lehkhabute hi an pawimawh kumkhua tawh ang.

|hangtharte hriat zel atana Mizo hnam nunphung leh thil bengvarthlâk leh \angkai a ziak lehkhabute chu :

1. Mizo Pi pute leh an thlahte chanchin (1964)
2. Mizo |awng Grammar (1969)
3. Lalawithangpa chanchin (1972)
4. Help to the Study of English Second Paper (1974)
5. Pi pute chenna leh an ro (1979)
6. |obul (1981)
7. Rin aia mak (1984)
8. Zawltlingvawn nat leh keimah (1985)

bâkah la chhuah loh lehkhabu pahnih a ziak zawh diam tawh te chu (1*) Rumrawk* tih leh (2) *Hmanlai* tih bute an ni.

 Kum 1987-a Thu leh Hla Kûtpui hman lai khan a pang a nawmsam zân loh avangin a lo tel thei lo va. Kum 1990 leh 1993 kûtah erawh amah kan kàwm thei a, *Zawltlingvawn nat* tih thu te, *Vanlaibûk* chanchin te a awkâ ngei dawngin kan ngaithla a nih kha. Kum 1994 February ni 8 khan a chenna in Mission Vêng Aizawlah min lo peih lohsan ta.

1. **Pu C.Z. Huala :** MWA-in Thu leh Hla Kûtpui \um thum - 1987, 1990 leh 1993-tea a buatsaih tawhah leh MZP-in HLA KUTPUI \um thum, 1959, 1965 leh 1970-a a buatsaih \um tea chawimawi zinga tel kim \hap awm chhun Pu C.Z. Huala kha, Lalburha khua Vanchêngpuiah 1902 December thlaah a piang a. A pa chu Lian\huama a ni. (A hming pum hi Chhakchhuak Zâwnghuala tihna a ni a. A lai ah hming erawh chu Sâikhama a ni thung). Lehkha thiam thei tak a ni a. Sikula zirna nei hauh lovin 1916 khan Aizawl-ah Lower Primary a zuk exam a, Mission stipend hmu pha khawpa \hain a pass ta hial a. Kum 1919-a Middle a pass \um pawhin an pâwlah a sâng ber a ni. 1920-ah Rev. F.J.Sandy-a Secretary-ah a \ang a. 1921-30 chhung Biate-ah zirtirtu a ni a, hla 7 a phuah a. Chûng a hla phuahte chu Biate-a a awm lai ami vek an ni.

1. Lei lal puan ropui chu a tlâwm ang

2. Thihna lui ralah ram mawi nuamah chuan

3. Jordan lui ral kan kai hun chuan

4. Damlai tuipui fâwn piah lamah chuanin

5. Ni tin ka hnênah awm reng ang che, Lalpa

6. Tunah buaina tlâng chhîpa dingin

7. Eden hlui hi kan hnuchhawn ram a ni.

Biate a chhuahsan hnua a hnathawhna hmunte chu – 1931 leh 32 Sialsuk-ah zirtirtu, 1932 March a\angin Sub-Inspector of Schools hna thawkin Aizawlah, Indopui lai khan Air Raid Precaution (ARP)-a Sub-Officer hna te a thawk a. 1945-ah Saitual Middle School a han sa a, 1946 kum tir a\angin class a neih \anpui a. 1954 thleng Saitual Middle School Headmaster a ni a. 1955 a\angin 1961 thleng Reiek Middle School Headmaster a ni leh a. Kum 1962 January thla a\angin a dam chhung hun a hman tawp thlengin BEULAH, Mission Vêng Aizawlah a khawsa ta.

Sawrkar hna a\anga a pension hnuin 1962 June - 1968 April thla thleng Aizawl Theological Colleg-ah Part Time Instructor-ah rawih a ni leh a. Chumi hnu chiahah kum thum (1968-70) chhûng Sipai Brigade Headquarters Khatlaah \awng zirtirtu hna a thawk leh a. 1974 hnu lamah pawh Mizoram L.G. pahnih, S.K. Chhibber leh N.P. Mathur-te kha Mizo \awng a la zirtir \hin ta fan a ni.

Kum 1977 November ni 7-ah a nupui, Pi Dêngkûngi a sûn a, 1982 July ni 30 khan Pi Lalzuithangi nen Mission Veng Biak inah an innei leh a. Kum 60 chhûng, 1921 a\anga 1980 thleng Sunday Sikul Zirtirtu-ah chàwl lovin a \ang a ni.

A hla phuahte bakah Sacred Songs leh Solos Hlabu ami hla pahnih Mizo \awngin a letling bawk a. Lehkhabu pali a buatsaih a.

* 1. Zo |awng leh Sap \awng Grammar Zirna Bu
	2. Pu Hrawva Hlate
	3. Puitling Inzirna Bu (Hei hi Pu C. Saizawna nena an inziak \âwm a ni)
	4. Guide to the Study of Mizo Language

A article ziak pahnih - ‘Hla phuah thiam Kamlala’ tih MZP Chanchinbu July 1965 ami leh ‘Mizo hla phuahtute’ tih Thu leh Hla March 1979 ami te chu Mizo Hla chungchang chhuinaa min kaihruaitu pawimawh berte zingah an tel pha hial ang.

Pu C.Z. Huala hla phuahte hi a nambar azâwng chuan a tam lem lo. Amaherawhchu, a hla thu mawina te, a làr rei danah leh mite thinlunga thu a sawi nasat dan a\anga teh chuan hla chuai lo tur tih ngam \hah an ni mai. 1987 December ni 4 khan Vanapa Hall-ah Lalthanngûri Tochhawng-in ‘ Damlai tuipui fâwn piah lamah chuanin’ tih hla a sa a. 1990 May ni 20 khan Hrangbana College Building Room No. 15-ah Siampuii Sailo-in ‘Ni tin ka hnênah awm reng ang che Lalpa’ tih hla a sa leh a. 1993 March 23 khan Vanlalzâpin Pu Huala hla phuah hnuhnung ber dawttu ‘Tunah buaina tlâng chhipa dingin’ tih hla a sa leh a. Kumin Kûtah erawh chuan Pu Huala hla ngaihthlâk tur kan nei ta lo. A khawharthlâk hle mai.

Kum 1994 September 28 zing dar 2-ah khan thihnain a mit a lo chhìn hnan ve ta a. Kum 1977-a a sùn tâk a fate nu Pi Dêngkûngi thlan khur chhûngah a lei taksa chu zalh a lo ni ta.

1. **Pu K. C. Lalvunga**: Pu C.Z. Huala kan vuiliam fel chauh tihah Zofate zinga Poet, Essayist, Novelist, Teacher, Politician leh Diplomat ni kawp vek kan neih chhun, thu leh hla lam hawia a thu ziakah te Zikpuii Pa tia hriat \hin, Pu K.C. Lalvunga chuan 1994 October ni 10 zan khan nat lâwk eih pawh sawi hman lovin mual min liamsan leh ta phut mai a. Kan lunglen a thuah hnihin kan khawhar a tizual takmeuh a ni.

 Mizo zinga B.A. pass hmasa berte zing ami, Aizawl lal Pu Hrawva fapa Pu K.C. Lalvunga kha 1929 December ni 27-ah Venghluiah a piang a. Kum 1943-ah Gov’t Boys M.E. School a\angin Middle a zova. Aizawla Mizo High School din tirha zirlai lût hmasa berte zingah telin 1948 khan Matric a pass a. 1953-ah B A a pass leh a. Sub-Inspector of Schools hna kum hnih lai a thawh hnuin Gandhi Memorial High School Champhai-ah 1955 a\anga 1958 thleng Headmaster a ni a. Mizo District Council Pahnihna 1957-62 ah khan Member (M.D.C) a ni zui leh a. 1962-a Indian Foreign Service hna a zawm khan Zofate zinga I.F.S hmasa ber a lo ni ta a. 1990 kum tawpah sawrkar hna a\angin a pension ta a.

 Pu K.C. Lalvunga kha High School a kal lai a\anga hla phuah \an, College a kal lai apanga essays, short stories leh articles changkãng tak tak ziak tawh, politics chanchinbu ‘Zoram Thupuan’, ‘Hun Thar’ leh ‘Mizo Arsi’-ah te thuziak ngaihnawm leh thin dek zar thawh thei a nih ai mahin, ‘MZP Chanchinbu’-a 1962 hmalama a thuziak te leh annual magazine hrang hranga a article chhuah \hinte hian a tihmingthang kan ti thei awm e.

 A hla phuah hote chu ZOZAM PAR tih buah hian kan hmu thei a. A thawnthu phuah – (1) C.C.Coy No. 27 (2) Kraws Bulah Chuan (3) Hostel Awmtu (4) Nunna kawng \huampuiah (5) Silverthangi (Chowkider fanu) tih bute chu a damlai khan chhuah a ni tawh a. Bu hnih dang “ Lalramliana” tih leh “Curzon Road 147” tihte erawh chu peih fel hman a ni ta rih lo va. Tin, lehkhabu dang pahnih *Politics lama Zoram Kaihhruaina* tih leh *Politic Thlirna Thar* tih bute a ziak bawk.

 A thu ziakte hi bu thumah chhuah an ni tawh a. Chungte chu :

1. Lungrualna Tlâng
2. Zikpuii Pa Essays Lawrkhawm
3. Zikpuii Pa Thuziakte Volume I

Pu K.C. Lalvunga khan Duhlian \awng a thiam êm avangin leh suangtuahna nei \ha mi a nih avangin a thuziak a ngaihnawm \hin a. Ngaihtuahna zau tak nei mi (thinker) a ni. A hriatna a zau va, a kutchhuakte reng reng chu mi mãwl tifing thei, mi fing tiharh thei an ni zêl mai. A dam lai ni thlàna a pelh hnuah lehzêl pawh, tunhmaa la awm ngai hauh lo, Mizo Academy of Letters chuan Posthumous-in ACADEMY AWARD 1995 chu Pu K.C. Lalvunga (R.I.P) hnenah an hlan ta hial a ni.

Khawbung khuaa Hla Kûngpui Muala 1996 April-a hla phuahtu leh thuziak mi 20 thlan chhuahte hriatrengna lungphunah pawh Zikpuii Pa (Pu K.C. Lavunga) chu Pu K. Zâwla te, Pu C.Z. Huala te leh midang 17-te nen an hming a chuang tawh hial a ni.

1. **Upa V. Hâwla :** Hla phuah thiam, zai thiam, thuziak mi leh pa invawng fel entawntlâk tak Pu V. Hâwla hi lo awm ta lo se, MZP-in \um thum Hla Kûtpui (Music Festival) 1987 hma lamah khan a lo buatsaih tawh \hin a ni tih hria kan tlêm hle ang. Ani Pu V. Hâwla khan MEICHHER chanchinbuah a ni, thla, kum leh an chawimawite hming nen lam Hla Kûtpui chanchin a chhuah a, chu chuan min tibengvâr a ni.

V. Hâwla tih lampum chu Vanhawla tihna a ni a, 1903 April ni 15-ah North Vanlaiphai kawnga Zobâwk khuaah a piang a. A pa Bansanga chu Mizo zinga banzai hna thawk hmasa ber a ni. Kum 10 mi a nihin a pan a thihsan a. Kum 1916-ah Zosap Rev. F.J. Sandy-a chàwmin a awm \an a, kum 1920-ah Middle a zo va. 1921-ah Govt. Boys M.E. School-ah zirtirtu hna a thawk zui a. 1925-a Teachers Training first batch-ah a tel a, 1927 thleng Sikulpui-ah a thawk a, 1928-33 Kelsihah zirtirtu hna a thawk a. A hla phuah hmasakho –

1. Aw nang, Mizoram tlang nuam
2. Khawvelah hian mikhual ka ni
3. Ka lal lenna Jerusalem thar khi

tih te hi Kelsiha a awm laia a phuah an ni.

 Kum 1934-45 chhung Chhingchhip-ah, 1946-1966 thlang Maubuangah zirtirtu a ni leh a. Kum 1967 a\angin a pension ta a. Zirtirtuah kum 46 a \ang a. Zirtir hna hi a tuina ber a ni a, naupang zirtir pawh a thiam hle. School inspection note-ah pawh ‘Zirtirtu \ha’ tia chhinchhiah a ni.

 Kum 26 mi a nihin 1929 khan Kohhran Upa-a nemngheh a ni.

 Pu V. Hâwla kha thil chhinchhiah thei tak, hriatna nei \ha leh mi thil chîk mi tak a ni. Hun a vawng dik êm êm a. Zingah hma takah a tho va, exercise a la ziah a. “Ka dam phawt chuan nîin min chhuah khalh ngai lo” a ti mai \hin.

 A hla phuah leh lehlin zawng zawng chu 37 a ni. Hlapui 3 a siam bawk. Kristian tlangau-ah article bengvarthlâk tak tak a thawh \hahnem hle a. Essay inziahsiaknaah pawh lawmman a la chamchi a, chunga a thupui ziakte chu (1) Mizo Hla Thu (2) Mizoram Sawrkar Kalpui ka Duh Dan (3) Family Planning Essay. Zai thiam lawmman \um hnih a dawng bawk a. Sunday Sikul zirtirtuah kum khaihlak awm lovin kum 63 chhung a thawk bawk a ni.

 Pu V. Hawla khan lehkhabu 6 a buatsaih a, chungte chu :

1. Lal Isua zuai rawngbawlna (Lehlin)
2. Zoram Hmar Chan Zosapte Chanchin (1969)
3. Mizoram Misssionary CHanchin leh Hla Phuahtu leh Letlingtute (1970)
4. Mizoram Hmar Chan Pensioner Association Chanchin (1975)
5. Zoram Upa Pawl Chanchin (1980)
6. Rawngbawltu kal tate (1983)

A damchhung hun hnuhnung lamah chuan lusunnaten a tlakbuak ta chamchi a. Kum 1992 July ni 30-ah a nupui Pi Thanchhingi (1923 March ni 9-a innei an ni) a sûn a. Tin, June 1993-a Sihpui ruam lei che-ah khan a inpui chu in \hiah hmasak berte zingah a tel a, June ni 12, 1993 a\ang chuan a fate inah a chêng lâwr a ni ta deuh mai a. Nat lâwk pawh nei lêm loin 1995 July ni 23 tuk\huan eikhamah khan Electric Vêngah a damchhung hun a lo hmang tàwp ta. A ruang chu tlaivarpui a ni lova, Biak inah pawh inkhawmpui lohvin a lei taksa chu Ramthar Vêng thlanmualah vuiliam a ni zui ta a ni.

1. **Upa Selet Thanga :** Khatia kan thu leh hla kûngpui panga laiin 1996 THU LEH HLA KÛTPUI hmang ve tawh lo tura mual min lo liamsan tâk kha chuan, a la dam chhun mi 18-te tal hi chuan KÛT min hmanpui leh êm ang chu maw tia kan thlir dauh dauh laiin, 1995 December ni 6, Nilai zan inkhawm bàn a\anga darkâr khat lek emawah chanchin thin\hâwng takin Aizawl a fan chhuak leh ta thut a. Pu Selet Thanga Upper Republic Kohhran Upa min, Mizo Academy of Letters leh Mizo Writers Association dintute zing ami chuan, vohbîk chawimawina lallukhum chang turin a lei nun a lo hmang liam leh ta a, a hrilhhaithlâk kan ti hle mai.

Kum 1920 June ni 9-ah Làmchhîp khuaah a piang a, a pa chu Sabuta a ni. Kum 1935-ah Govt. Boys M.E. School a\angin Class VII a pass a, 1940 khan Shillong Govt. High School a\angin Matric a zo a ni. Indopui lai khan ruang la sipaiah Recruiting Officer a ni a. Khatih laia Zoram Bawrhsâp A.G. Call-a hnungzuitu leh \awng lettuah a \ang leh a. Bawrhsâp mit tlung takin hna a thawk a, ‘He is an excellent man ; I am confident that he will do everything excellently’ tiin Bawrhsâp chuan 1942 khan tlangval Selet Thanga chanchin a ziak hial a ni.

Kum nga lai War Service-a a thawh hnuin 1947 January thla a\angin Siaksûk-a M.A.V. School-ah zirtirtu hna kum 2 chhûng a thawk a, 1949 kum bul a\angin N. Bûkpui M.E. School Headmaster a ni a, kum 1952 December-ah Govt. Mizo High School Aizawlah a thawk leh ta a, kum 33 zet zirtirtu hna a thawh hnuin kum 1980 December thla a\ang khan a pension ta a.

Central YMA President te, Central K|P Leader-te leh Synod Statistician te kum khat den den a lo ni tawh hlawm a. Mission Veng bial K|P Leader a ni rei hle. Kum 1958-ah khan Mission Veng Kohhran Upaa thlantlin a ni a, 1959 October thlaah nemngheh a ni a. Republic Vênga Kohhran a indan tirhin a bul \antu Kohhran Upa a ni zui a, Upper Republic indan leh pawhin chuti bawk chu. Khatia a Nilai zan inkhawm Chairman zo, inkhawm bàn hnu lawka a thaw a lo tàwp tâk mai khan kawng tam takah hamhaih hle mah ila, a ruang Biak In tuala phùm ni se tih thu-ah chuan rorel pha chinte lung a rual kher mai.

Synod Music Committee-ah a puipa tak chan a chang rei hle a, kum 1982 hnu lama Kristian Hla Bu Edition thar lo chhuak ta, **tun** thlenga kan hman ber ruahmannaah hian a kuthnu a \hahnem hle a ni. Tin, 1953-a Prime Minister Pu Nehru-a Aizawla a lo zin \um khan Bawngkawna mipuiin an lo hmuahnaa High School Zirlaite hla saknaa hla hruaitu, \ing\ang perhtu kha a lo ni daih tawh nghe nghe a ni.

 Pu Selet Thanga khan hla 20 chuang a phuah a, a hla phuah hmasak ber ‘ Làm khaw tlangpui’ tih chu 1940 June thlaa a phuah a ni. A hla phuah dang \henkhatte chu:

1. Lalpa i rawngbawla min koh hi
2. Lei ropui leh a mawina zawng
3. Ka hmabâk hlen tur hian Lalpa
4. Aw Zoram, i sakhming chawi rêngah
5. Ngha lungvai chu
6. Khiang
7. Zirtu kawng
8. Kan chhuan Zâwlkhawpui
9. Hringnun chenna

(10)Pi pu thuro

Pu Selet Thanga hming lamrik apianga rilrua lo lang nghal mai chu ZIRLAI PUITU tih bu a buatsaih kha a ni. Kum 1960-ah a chhuah \an a, kum 1978 khan chhut sarihna tihchhuah a ni a. Chhut riatna (eighth condensed editon) 1992 khan a chhuak leh a. Sikul naupangte tan leh sikul kai tawh lote tana General Knowledge bu \angklai, mahni-a inzirfinna bu \ha tak a ni. A lehkhabu ziak dangte chu :

1. Pi pu lèn lai
2. Khuarei Ramzopui
3. Kawng hmahruai (Hindi zirna bu 1 & 11) te an ni.

Heng kan mi duh tak paruk, 1993 kût hnua min lo awm lohsan tate pual hian ngawi rengin hun rei lo deuh kan zain kan ding ang a. An hmel leh taksa hmu leh thei dâwn tawh lo mah ila, an kutchhuak hlu tak, an thu leh hla chhuanawmte chu theih ang anga vawn nun zêl kan tum tur a ni.

Heng Pu C. Saizâwna, Pu K. Zâwla, Pu C.Z. Huala, Pu K.C. Lalvunga, Pu V. Hâwla leh Pu Selêt Thanga te kan sùn rual hian thu leh hla kûtpui hmasaa kan sùn tak mi pahnih Pu L. Kâmlova leh Pu F.Rokima te MZP-in HLA KUTPUIA a lo chawimawi tawh tuna kan zinga awm tawh lo- Awithangpa, D.L. Zachâna, Romani, Vankhama, Rokûnga, H.Làma, L.M. Chhînga, Suakliana leh D.P Thanbûka te pawh kan rilruah an thar leh \hin a ni.

R. Lallianzuala

Secretary

Mizo Writers Association

July 25, 1996